
R A P O R T

asupra propunerii legislative pentru modificarea Legii nr.189 din 2 noiembrie 2000 privind aprobarea Ordonanţei Guvernului nr.105/1999 pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 80 din 19 februarie 2007, cu dezbaterea pe fond în procedură obişnuită, a propunerii legislative pentru modificarea Legii nr.189 din 2 noiembrie 2000 privind aprobarea Ordonanţei Guvernului nr.105/1999 pentru modificarea şi completarea Decretului-lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, republicat, cu modificările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1409/23.10.2006)

· avizul negativ al Consiliului Economic şi Social (nr.2456/17.10.2006)

· avizul negativ al Comisiei pentru buget, finanţe şi bănci (nr.64/12.03.2007)

· avizul negativ al Comisiei juridice, de disciplină şi imunităţi (nr.31/155/27.02.2007)

· avizul favorabil al Comisiei pentru drepturile omului, culte şi problemele minorităţilor naţionale (nr.25/98/28.02.2007)

· punctul de vedere negativ al Guvernului (nr.3476/15.11.2006).

Propunerea legislativă are ca obiect de reglementare modificarea art.2 şi art.3 din Ordonanţa Guvernului nr.105/1999 privind acordarea unor drepturi persoanelor persecutate de către regimurile instaurate în România cu începere de la 6 septembrie 1940 până la 6 martie 1945 din motive etnice, aprobată cu modificări şi completări prin Legea nr.189/2000, cu modificările şi completările ulterioare, în scopul acordării unei indemnizaţii lunare, în acelaşi echivalent cu cea acordată prin Legea nr.232/2006 pentru modificarea Decretului-Lege nr.118/1990, persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, prin mărirea la 100 de lei a cuantumului indemnizaţiei lunare de care beneficiază aceste persoane şi soţul supravieţuitor.
Comisia propune Plenului Camerei Deputaţilor respingerea iniţiativei legislative din următoarele considerente:

· din datele deţinute rezultă că aplicarea iniţiativei legislative conduce aproape la o dublare a drepturilor – 188,7% şi, pe cale de consecinţă, la o dublare a fondurilor necesare plăţii drepturilor, fiind vorba de influenţe financiare în sumă de circa 15,8 milioane lei pe lună, respectiv 189,6 milioane lei la nivelul unui an.

· având în vedere aceste influenţe financiare suplimentare asupra bugetului de stat consolidat, era necesar să se prevadă şi mijloacele necesare pentru acoperirea majorării cheltuielilor, aşa cum prevede art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi art.138 alin.(5) din Constituţia României.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 15 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei

· d-na Georgeta Bratu – director, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei. 

4. La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 15.02.2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

